NATO-ja u bën thirrje Rusisë dhe Sirisë të ndalin ofensivën në Idlib
Me vrasjen e 33 ushtarëve turq nga një goditje ajrore siriane, tensionet në rajon janë shkallëzuar 
NATO-ja u bëri të premten thirrje Rusisë dhe Sirisë të ndalin ofensivën në Idlib dhe tha se aleanca qëndron në solidaritet me Turqinë, pasi 33 ushtarë turq humbën jetën në një goditje ajrore të forcave ajrore siriane, ndërsa situata është përshkallëzuar. Ndërkohë Presidenti rus Vladimir Putin dhe homologu i tij turk, Recep Tayyip Erdogan patën të premten një bisedë telefonike, për të diskutuar për ngjarjen. Turqia bëri thirrje të premten për një zonë ndërkombëtare të sigurt ndalim-fluturimi në Siri për të mbrojtur civilët. Ambasadorët e vendeve të NATO-s mbajtën bisedime urgjente me kërkesën e Turqisë, vend anëtar i aleancës, pas goditjeve ajrore. Sekretari i Përgjithshëm i NATO-s, Jens Stoltenberg foli pas takimit. Ministri i Jashtëm rus, Sergei Lavrov tha se presidentët Putin dhe Erdogan biseduan të premten lidhur me zbatimin e marrëveshjeve për provincën Idlib, mes tensioneve në rritje. Ai tha se Rusia dhe Turqia ishin të gatshme të vazhdonin bashkërendimin. Propozimi për një zonë ndalim-fluturimi erdhi disa orë pasi forcat e qeverisë siriane vranë 33 ushtarë turq në Sirinë verilindore. Goditja shënon një shkallëzim në konfliktin mes forcave turke dhe atyre siriane të mbështetura nga Rusia, që nga fillimi i shkurtit. Departamenti amerikan i Mbrojtjes tha se Sekretari Mark Esper foli me homologun e tij turk të enjten për të diskutuar gjendjen në Idlib dhe Libinë. Bisedimet diplomatike mes Turqisë dhe Rusisë në Ankara për të zgjidhur krizën e Idlibit, përfunduan pa zgjidhje të enjten. Luftimet në Idlib janë shkallëzuar dhe pritet të intensifikohen më tej, ndërsa Ankaraja i ka dhënë ultimatum Damaskut që të tërhiqet deri në fund të shkurtit. Kombet e Bashkuara thonë se afro një milionë sirianë janë zhvendosur nga luftimet e fundit në Idlib. Qindra-mijëra refugjatë kanë shkuar drejt kufirit me Turqinë. Turqia po mban 3.5 milionë sirianë dhe Presidenti Erdogan ka paralajmëruar vazhdimisht se Turqia nuk mund të pranojë refugjatë të tjerë. Një zyrtar i lartë turk tha se Ankaraja nuk do t’i ndalojë më refugjatët që ikin prej konfliktit, që të nisen për në Evropë.